Store deler av Oslo S stenger i dag: 30.000 reisende blir rammet
På grunn av vedlikeholdsarbeid vil nesten hele Oslo S stenges i uke 31. (1 - 7.august) Det gjelder strekningene til og fra Oslo S mellom Lillestrøm, Ski, Bryn og Grefsen. Også Flytoget erstattes med buss den kommende uken. 30.000 reisende rammes av stengingen, anslår NSB. – NSB har over 300 busser i sving hver dag og 200 ansatte som bistår de reisende ute på berørte stasjoner, sier Gina Scholz, pressetalsperson for NSB. Videre hevder hun at det er færre reisende på sommeren og at det derfor er passende tidspunkt å sluttføre vedlikeholdsarbeidet som har pågått siden januar. Hun råder de reisende til å beregne ekstra tid, da buss tar lenger tid enn tog. – Det er også lurt å planlegge og bruke tid på applikasjonene våre for å finne ut av reisemønsteret, og hvor lang tid reisen vil ta, sier hun.Tove Flobergseter, ansvarlig for alternativ reise i NSB, råder også reisende til å unngå rushtiden hvis man har mulighet. Hun tror 300 busser skal være nok til å dekke behovene for kollektiv-brukere i uken som kommer. – Vi har prøvd å forberede oss så godt vi kan ved å ta undersøkelser for å prøve å kalkulere hvor mange som er på reisefot i uke 31. Og hvis trafikken flyter godt - skal vi ha kapasitet nok, sier Flobergseter. Fra Oslo S vil de også gå busser hvert minutt i de travleste tidene. Hun anbefaler imidlertid ikke å ty til bilen i uken som kommer. Ifølge henne vil det skape trafikkaos - og lenger ventetid på veiene. – Men jeg forventer ikke trafikkaos, sier hun. Les også: Derfor sier NSB at punktligheten er høy – selv om togene ikke gårVedlikeholdsarbeidet går ut på å fornye Oslo S og for å gjøre innføringen av Follobanen enklere. – Arbeidet vi gjør nå vil feile langt mindre - og dermed føre til mindre stopp. De nye sporene kommer også til å gjøre reisen mer behagelig for de som bruker toget. I tillegg vil det føre til mindre støy for de som bor tett opp til togskinnene, sier Rune Olsen, prosjektsjef ved Jernbaneverket, som omtaler prosjektet som omfattende. Denne uken skal de sluttføre denne fasen av vedlikeholdsprosjektet ved å kontrollere og testkjøre. – Kundene våre må beregne 20 minutter ekstra reisetid, sier trafikksjef ved Flytoget, Ronny Lindesteg. Flytoget har satt opp ekstra busser mellom Drammen og Lillestrøm. Mellom Lillestrøm og Oslo Lufthavn går toget som normalt. – Det er sikrere for at våre kunder når frem i tide, sier han. VG mener: Et styrket NSB i en ny konkurransesituasjon
Nesten alle spor stenges fra Oslo S fra 1. til 7. august. NSB tror de har nok busser til å dekke de reisendes behov.